Connie Hedegaard (KF), 2007-04-17:
Tak for beslutningsforslaget, hvis intentioner regeringen er enige i, fordi mink er en trussel, når de findes sådan frit i naturen.
De er en trussel mod mange af vores ynglende fugle og små pattedyr, og det er et problem, som vi skal have gjort noget ved – effektivt og hurtigst muligt.
Det er faktisk også lige præcis derfor, at Skovog Naturstyrelsen og Danmarks Jægerforbund med tilslutning fra Vildtforvaltningsrådet, som jo er miljøministerens rådgiver i den slags sager, søsatte »Projekt minkbekæmpelse« i sidste måned.
I det projekt er der faktisk taget en lang, lang række initiativer, som er om ikke totalt parallelle så i hvert fald næsten parallelle med det, der ligger her.
Og der må jeg sige, at det efter regeringens opfattelse er den rigtige måde at gribe problemerne an på, og derfor vil jeg også anbefale Folketinget at afvise beslutningsforslaget.
Det er altså de rigtige folk, der har sat sig sammen nu FTTMO77.FM Page 5634 Friday, August 24, 2007 9:33 AM for at prøve at komme med nogle kvalificerede input til, hvad den bedste løsning vedrørende løsslupne mink er.
»Projekt minkbekæmpelse« omfatter f.eks. en informationskampagne om undslupne og udsatte mink og bekæmpelse af dem, det omfatter undersøgelse af dyreværnsmæssigt forsvarlige aflivningsmetoder, afprøvning af forskellige fældetyper og -opstillinger og metoder til at inddrage statsskovdistrikterne og befolkningen, særlig jægerne, i bekæmpelsen af mink.
Projektet omfatter også storskalaforsøg med at nedbringe antallet af mink i fire udvalgte områder og om muligt jo altså gerne udrydde dem helt.
Samtidig vil der ske en almindelig bekæmpelse af mink på grundlag af de metoder, vi allerede kender, den viden, vi allerede har, i områder, hvor der er særlig mange mink.
Det gælder bl.a. i havne, hvor de sine steder har været udsat bl.a. for at bekæmpe rotter.
På basis af de indhøstede erfaringer vil der så siden hen blive udarbejdet den af forslagsstillerne ønskede handlingsplan for bekæmpelse af vilde mink.
Det vil ske til næste efterår, og tanken er at bygge på en frivillig indsats fra jægere og andre særligt interesserede.
Projektet ledes af en styringsgruppe, som ud over Danmarks Jægerforbund og Skov- og Naturstyrelsen bl.a. består af repræsentanter for Dyrenes Beskyttelse, Danmarks Naturfredningsforening, Dansk Ornitologisk Forening, Danmarks Miljøundersøgelser, Fødevarestyrelsen og Dansk Pelsdyravlerforening – kort sagt den brede vifte af dem, der har noget med det her område at gøre.
Der er altså allerede bred opbakning til projektet, og derfor forventer jeg også, at det vil føre til en bred indsats, som så kan nedbringe antallet af mink i naturen væsentligt på en både hurtig, effektiv og forsvarlig måde.
Vi skal dog nok ikke forestille os, at det er muligt sådan fuldstændig at udrydde problemet, men vi kan i hvert fald minimere det ganske betydeligt.
Endelig rejser beslutningsforslaget også nogle spørgsmål om tilsyn med hegn om minkfarme og om bødestørrelser.
Så det er efter styrelsens opfattelse et noget ringe grundlag at udtale sig om bødestørrelser på, og et behov for at hæve bødeniveauet finder man altså ikke i Fødevarestyrelsen belæg for at have, på baggrund af hvad de faktiske tal, de faktiske hændelser i 2006 er.
Hvad tilsyn med hegn angår, er der ikke noget fagligt til hinder for at integrere det i den øvrige kommunale miljøkontrol, men inden for de eksisterende ressourcemæssige rammer kan det ikke lade sig gøre for miljømyndighederne at føre tilsyn med hegn med den samme effektivitet, som det i dag gøres af fødevareregionerne.
Så vi har faktisk en række ting i gang, og vi synes, at det er et forslag, der ikke er særlig godt timet, så regeringen kan ikke støtte det.